Pakuotės lapelis: informacija pacientui

Indapamide Orion 1,5 mg pailginto atpalaidavimo tabletės
indapamidas 

Atidžiai perskaitykite visą šį lapelį prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų klausimų, kreipkitės į gydytoją, vaistininką arba slaugytoją.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jeigu jis šiame lapelyje nenurodytas) kreipkitės į gydytoją, vaistininką arba slaugytoją. 

Apie ką rašoma šiame lapelyje? 
1.	Kas yra Indapamide Orion ir kam jis vartojamas
2.	Kas žinotina prieš vartojant Indapamide Orion
3.	Kaip vartoti Indapamide Orion
4.	Galimas šalutinis poveikis
5.	Kaip laikyti Indapamide Orion
6.	Pakuotės turinys ir kita informacija


1.	Kas yra Indapamide Orion ir kam jis vartojamas

Indapamide Orion veiklioji medžiaga yra indapamidas. Indapamidas yra diuretikas (šlapimą varantis vaistas) ir yra skirtas padidėjusio kraujospūdžio ligai (hipertenzijai) gydyti.


2.	Kas žinotina prieš vartojant Indapamide Orion

Indapamide Orion vartoti negalima:
-	jeigu yra alergija indapamidui, bet kuriam kitam sulfonamidui arba bet kuriai pagalbinei šio vaisto medžiagai (jos išvardytos 6 skyriuje);
-	jeigu sergate sunkia inkstų liga;
-	jeigu sergate sunkia kepenų liga;
-	jeigu Jums nustatyta būklė, vadinama hepatine encefalopatija (degeneracinė smegenų liga);
-	jeigu Jūsų kraujyje mažas kalio kiekis.

Įspėjimai ir atsargumo priemonės
Pasitarkite su gydytoju, prieš pradėdami vartoti Indapamide Orion, jeigu:
-	sutrikusi Jūsų kepenų veikla;
-	sergate cukriniu diabetu;
-	sergate podagra;
-	sutrikęs širdies ritmas;
-	bent kiek sutrikusi inkstų veikla;
-	Jums reikia atlikti prieskydinių liaukų veiklos tyrimą;
-	Jums pasireiškia jautrumo šviesai reakcijų.

Gydytojas gali atlikti kraujo tyrimą, norėdamas įsitikinti:
-	ar ne per mažas natrio arba kalio kiekis Jūsų kraujyje.
-	ar ne per didelis kalcio kiekis.

Sportininkai privalo žinoti, kad dėl veikliosios šio vaisto medžiagos dopingo testas gali būti tariamai teigiamas.

Kiti vaistai ir Indapamide Orion 
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Kartu vartojant kitų vaistų gali pakisti jų poveikis, arba jie gali pakeisti Indapamide Orion poveikį. Šie vaistai yra:
-	ličio preparatai (vartojami maniakiniam – depresiniam sutrikimui gydyti), jų kartu su indapamidu negalima, nes gali padidėti ličio kiekis kraujyje;
-	vaistai sutrikusiam širdies ritmui gydyti (pvz., chinidinas, hidrochinidinas, dizopiramidas, amjodaronas, sotalolis, ibutilidas, dofetilidas, širdį veikiantys glikozidai);
-	vaistai, vartojami psichikos sutrikimams, tokiems kaip depresija, nerimas, šizofrenija, gydyti (pvz., tricikliai antidepresantai, vaistai nuo psichozės, neuroleptikai);
-	bepridilis (vaistas nuo krūtinės anginos, t. y. būklės, sukeliančios krūtinės skausmą);
-	cisapridas, difemanilis (vaistai, vartojami virškinimo trakto sutrikimams gydyti);
-	sparfloksacinas, moksifloksacinas (antibiotikai, vartojami infekcinėms ligoms gydyti);
-	halofantrinas (antiparazitinis preparatas, vartojamas tam tikroms maliarijos rūšims gydyti),
-	pentamidinas (vaistas nuo tam tikros plaučių uždegimo rūšies);
-	mizolastinas (vaistas, vartojamas alerginėms reakcijoms, pvz., šienligei, gydyti );
-	nesteroidiniai vaistai nuo uždegimo, vartojami skausmui malšinti (pvz., ibuprofenas);
-	didelės acetilsalicilo rūgšties dozės;
-	angiotenziną konvertuojančių fermentų (AKF) inhibitoriai (vaistai nuo didelio kraujospūdžio ligos ir širdies nepakankamumo);
-	geriamieji kortikosteroidai, vartojami įvairioms būklėms gydyti, įskaitant sunkią astmą ir reumatoidinį artritą;
-	stimuliuojantys vidurius laisvinantys vaistai;
-	baklofenas (vaistas, vartojamas raumenų sustingimui, atsirandančiam sergant tokiomis ligomis kaip išsėtinė sklerozė, mažinti);
-	kalį organizme sulaikantys diuretikai (amiloridas, spironolaktonas, triamterenas);
-	metforminas (vaistas cukriniam diabetui gydyti);
-	kontrastiniai vaistai, kuriuose yra jodo (vaistai, vartojami tyrimų rentgeno spinduliais metu);
-	kalcio tabletės ar kiti kalcio papildai;
-	ciklosporinas, takrolimuzas ar kiti vaistai imuninei sistemai slopinti po organų transplantacijos, autoimuninėms ligoms ar sunkioms reumatinėms ar odos ligoms gydyti;
-	tetrakozaktidas (vaistas Krono ligai gydyti).

Jeigu Jums ateityje bus atliekami tyrimai, nepamirškite gydytojo įspėti, kad vartojate Indapamide Orion.

Indapamide Orion vartojimas su maistu ir gėrimais

Tabletę galima gerti nepriklausomai nuo valgymo laiko. Ją reikia nuryti visą, užgeriant vandeniu. Tablečių kramtyti ar čiulpti negalima.

Nėštumas, žindymo laikotarpis ir vaisingumas

Prieš vartojant bet kokį vaistą būtina pasitarti su gydytoju arba vaistininku.

Šio vaisto nerekomenduojama vartoti nėštumo metu. Kai nėštumas planuojamas ar jau patvirtintas, gydymas kuo greičiau turi būti pakeistas alternatyviu. Jei esate nėščia ar planuojate pastoti, pasakykite savo gydytojui.

Veikliosios medžiagos patenka į motinos pieną. Jei vartojate šį vaistą, maitinti krūtimi nepatariama.

Vairavimas ir mechanizmų valdymas 

Šis vaistas gali sukelti nuo kraujospūdžio sumažėjimo priklausomą šalutinį poveikį, pvz., svaigulį ar nuovargį (žr. skyrių „Galimas šalutinis poveikis“). Šis šalutinis poveikis labiau tikėtinas gydymo pradžioje ir padidinus vaisto dozę. Jei jis atsiranda, nevairuokite ir neužsiimkite kita veikla, kuriai reikalingas budrumas. Tačiau gerai kraujospūdį kontroliuojant, šis šalutinis poveikis pasireiškia retai. 

Indapamide Orion sudėtyje yra laktozės

Vienoje Indapamide Orion pailginto atpalaidavimo tabletėje yra 144 mg laktozės monohidrato. Jeigu gydytojas Jums yra sakęs, kad netoleruojate kai kurių angliavandenių, kreipkitės į jį prieš pradėdami vartoti šį vaistą.


3.	Kaip vartoti Indapamide Orion

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Įprastinė dozė yra viena tabletė per parą, geriausia ryte.

Tabletę galima gerti nepriklausomai nuo valgymo laiko. Ją reikia nuryti visą, užgeriant vandeniu. Tablečių kramtyti ar čiulpti negalima.

Didelio kraujospūdžio liga dažniausiai gydoma visą likusį gyvenimą.

Ką daryti pavartojus per didelę Indapamide Orion dozę?

Jei atsitiktinai išgėrėte (arba kas nors kitas išgėrė) per daug tablečių, nedelsdami kreipkitės į gydytoją, sveikatos priežiūros įstaigą arba ligoninės priėmimo skyrių.

Labai didelė Indapamide Orion dozė gali sukelti pykinimą, vėmimą, mažą kraujospūdį, mėšlungį, svaigulį, mieguistumą, sumišimą ir inkstų išskiriamo šlapimo kiekio pakitimus.

Pamiršus pavartoti Indapamide Orion

Jei užmiršote išgerti vaisto dozę, kitą dozę gerkite įprastu laiku. Negalima vartoti dvigubos dozės, norint kompensuoti praleistą tabletę.

Nustojus vartoti Indapamide Orion

Kadangi didelio kraujospūdžio ligos gydymas paprastai trunka visą likusį gyvenimą, prieš nustodami vartoti šį vaistą, pasitarkite su gydytoju.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Dažnas (gali pasireikšti mažiau kaip 1 iš 10 žmonių):
mažas kalio kiekis kraujyje, galintis sukelti raumenų silpnumą.

Nedažnas (gali pasireikšti mažiau kaip 1 iš 100 žmonių):
vėmimas;
alerginės reakcijos, daugiausia odos, pvz., odos išbėrimas, purpura (raudoni taškeliai odoje), žmonėms, kurie turi polinkį į alergines ir astmines reakcijas.

Retas (gali pasireikšti mažiau kaip 1 iš 1000 žmonių):
-	nuovargis, svaigulys, galvos skausmas, dilgčiojimo ir tirpulio pojūtis (parestezija),
-	virškinimo trakto sutrikimai (pvz., pykinimas, vidurių užkietėjimas), burnos džiūvimas, 
-	dehidracijos rizikos padidėjimas vyresnio amžiaus žmonėms ir pacientams, sergantiems širdies nepakankamumu.

Labai retas (gali pasireikšti mažiau kaip 1 iš 10000 žmonių):
-	širdies ritmo sutrikimas, mažas kraujospūdis;
-	inkstų ligos;
-	pankreatitas (kasos uždegimas, sukeliantis skausmą viršutinėje pilvo dalyje), nenormali kepenų veikla. Esant kepenų nepakankamumui, yra hepatinės encefalopatijos pasireiškimo galimybė (degeneracinė smegenų liga);
-	kraujo ląstelių kiekio pokyčiai, pvz., trombocitopenija (trombocitų kiekio sumažėjimas, sukeliantis nedideles kraujosruvas ir kraujavimą iš nosies), leukopenija (leukocitų skaičiaus sumažėjimas, sukeliantis dėl neaiškių priežasčių pasireiškiantį karščiavimą, gerklės skausmą ar kitokius į gripo panašius simptomus; jei toks poveikis pasireiškia, kreipkitės į gydytoją) ir anemija (eritrocitų skaičiaus sumažėjimas);
-	angioneurozinė edema ir (arba) dilgėlinė, sunkios odos reakcijos. Angioneurozinė edema pasireiškia galūnių ar veido odos, lūpų ar liežuvio, gerklės ar kvėpavimo takų gleivinės sutinimu, kuris gali sukelti oro trūkumą ar rijimo pasunkėjimą. Jei tai pasireiškia, nedelsdami kreipkitės į gydytoją. 
Jei sergate sistemine raudonąja vilklige (jungiamojo audinio liga), ši liga gali pasunkėti. Buvo padidėjusio jautrumo šviesai reakcijų (odos pakitimų), sukeltų saulės ar dirbtinių UVA spindulių poveikio.

Nežinomas (dažnis negali būti apskaičiuotas pagal turimus duomenis):
· gali atsirasti kai kurių laboratorinių tyrimų parametrų pokyčių. Gydytojas gali Jums liepti atlikti kraujo tyrimus, kad galėtų įvertinti Jūsų būklę. Galimi tokie laboratorinių tyrimų parametrų pokyčiai:
· mažas kalio kiekis kraujyje;
· mažas natrio kiekis kraujyje, sukeliantis dehidraciją ir mažą kraujospūdį;
· šlapimo rūgšties, t. y. medžiagos, kuri gali sukelti ar pasunkinti podagrą (sąnario(-ų), ypač pėdos, skausmas), kiekio padidėjimas;
· gliukozės kiekio padidėjimas kraujyje sergantiems cukriniu diabetu;
· kalcio kiekio kraujyje padidėjimas;
· padidėjęs kepenų fermentų aktyvumas.
· neįprasti elektrokardiogramos rodmenys EKG
· pavojingas gyvybei nereguliarus širdies ritmas (Torsades de pointes)
· hepatitas
· apalpimas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Indapamide Orion 

Šiam vaistui specialių laikymo sąlygų nereikia.

Šį vaistą laikykite vaikams nepastebimoje ir nepasiekiamoje vietoje.

Ant lizdinės plokštelės ir dėžutės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Indapamide Orion sudėtis
-	Veiklioji medžiaga yra indapamidas. Kiekvienoje pailginto atpalaidavimo tabletėje yra 1,5 mg indapamido.
-	Tabletės šerdies pagalbinės medžiagos yra laktozė monohidratas, pregelifikuotas kukurūzų krakmolas, hipromeliozė, koloidinis bevandenis silicio dioksidas, magnio stearatas.
-	Tabletės plėvelės pagalbinės medžiagos yra hipromeliozė, makrogolis 6000, titano dioksidas (E 171).

Indapamide Orion išvaizda ir kiekis pakuotėje

Baltos arba balkšvos, apvalios, abipusiai išgaubtos plėvele dengtos tabletės.

Pakuotėje yra 30, 60 arba 90 tablečių PVC/aliuminio lizdinėse plokštelėse. Gali būti tiekiamos ne visų dydžių pakuotės.

Registruotojas ir gamintojas

Registruotojas 
Orion Corporation
Orionintie 1
FI-02200 Espoo
Suomija

Gamintojas
Orion Corporation, Orion Pharma
Orionintie 1
FI-02200 Espoo
Suomija

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB Orion Pharma
Kubiliaus 6
LT 08234 Vilnius
Tel. +370 5 276 9499

Šis vaistas EEE valstybėse narėse registruotas tokiais pavadinimais:
Čekija, Suomija, Latvija, Lietuva, Slovakija: 	Indapamide Orion
Lenkija: 				Optamid


Šis pakuotės lapelis paskutinį kartą peržiūrėtas 2018-09-21.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

